‘ডবল ইঞ্জিন’ রাজ্যে জঙ্গলরাজ! বিনা দোষে গুলিবিদ্ধ পাম্প কর্মী!

ওয়েব ডেস্ক: বাইক আরোহীর (Bike Rider) মাথায় হেলমেট (Helmet) না থাকলে পেট্রোল দেওয়া হবেনা- সম্প্রতি এই নিয়ম চালু হয়েছে দেশের বিভিন্ন রাজ্যে। আর এই নিয়ম পালন করার কথা বলায় মৃত্যুর মুখে ঠেলে দেওয়া হল এক পেট্রোল পাম্প কর্মীকে (Petrol Pump Worker Shot)। ঘটনা ‘ডবল ইঞ্জিন’ রাজ্য মধ্যপ্রদেশের (Madhya Pradesh)। ভিন্ড এলাকায় হেলমেট না পরায় দুই বাইক আরোহীকে জ্বালানি দিতে অস্বীকার করায় গুলিবিদ্ধ হলেন ৫৫ বছরের তেজ নারায়ণ নারবরিয়া। বর্তমানে তিনি গোয়ালিয়রের এক হাসপাতালে ভর্তি, যদিও চিকিৎসকেরা জানিয়েছেন, তাঁর অবস্থা স্থিতিশীল।

ঘটনাটি ঘটে শনিবার ভোর পাঁচটার দিকে। ভিন্ড-গোয়ালিয়র জাতীয় সড়কের ধারে সাবিত্রী লোধি পেট্রোল পাম্প সাক্ষী হল এই জঙ্গলরাজের। জানা গিয়েছে, সেই এলাকায় জেলার কালেক্টরের নির্দেশ ছিল যে, হেলমেট ছাড়া বাইক বা স্কুটার আরোহীদের জ্বালানি দেওয়া যাবে না। সেই নির্দেশ মেনেই বাইক আরোহী দুই যুবককে পেট্রোল দিতে অস্বীকার করেন ওই পাম্প কর্মী। তখনই শুরু হয় বচসা।

আরও পড়ুন: মন্দিরের সেবায়েতকে পিটিয়ে খুন, দিল্লি থেকে গ্রেফতার অভিযুক্ত

পাম্প কর্মী জানান, তাঁর হাতে কিছু নেই, তিনি কেবল প্রশাসনের নির্দেশই পালন করছেন। এই উত্তর শুনে আরও ক্ষিপ্ত হয়ে ওঠে দুই যুবক। প্রথমে গালিগালাজ, তারপর আচমকাই বেরিয়ে আসে আগ্নেয়াস্ত্র। সিসিটিভি ফুটেজে ধরা পড়েছে সেই দৃশ্য। এক জন পিস্তল এবং অপর জন রাইফেল থেকে একের পর এক গুলি চালায় পাম্প কর্মীর উপর। আতঙ্কে বাকি কর্মচারীরা পাম্পের ভেতরে লুকিয়ে পড়েন। গুলির আঘাতে নারবরিয়ার হাতে গুরুতর চোট লাগে।

পুলিশ সূত্রে জানা গিয়েছে, অভিযুক্তরা ভিন্ডের গ্রামীণ থানার অন্তর্গত বিজপুরি গ্রামের বাসিন্দা। সেদিন গ্রামে একটি কুস্তির আসর চলছিল এবং সেই অনুষ্ঠানেই যাচ্ছিল তারা। পথেই এই কাণ্ড ঘটায় তারা। বারোহি থানার ইনচার্জ অতুল ভদোরিয়া জানিয়েছেন, “সিসিটিভি ফুটেজ দেখে অভিযুক্তদের শনাক্ত করা গিয়েছে। শুরু হয়েছে তল্লাশি। খুব শিগগিরই গ্রেফতার করা হবে।”